17.00 Instanţa a stabilit un nou termen pentru data de 25 aprilie, ora 13.00.

16.20 Magistraţii au pus în discuţie o confruntare şi aşteaptă să decidă avocaţii. „Având în vedere contradicţiile dintre declaraţiile doamnei Alesu şi Liviu Dragnea, curtea vrea să confrunte declaraţiile celor doi inculpaţi“, spune judecătorul. Instanţa a început să pună întrebări comune celor doi.

Prima întrebare: „Cunoaşteţi persoana cu care sunteţi confruntat şi funcţia acesteia în perioada 2006-2012?“.

Alesu Floarea: „Da, cunosc persoana, este domnul Liviu Dragnea, preşedinte al CJ Teleorman“.

Floarea Alesu: „Nu a intervenit să le angajez la unitate, ele erau deja angajate... Când am aflat că sunt angajate, mi-a zis să le mai ţin o perioadă până rezolvă el. Începand cu 2009-2010, am mai avut şi alte discuţii cu Liviu Dragnea tot în legătură cu situaţia celor două şi ultima dată mi-a zis să-i pun pe restul la muncă că şi aşa stau degeaba”.

14.15 Începe audierea lui Liviu Dragnea. El a precizat că nu doreşte procedura simplificată şi nici să facă uz de dreptul la tăcere. Dragnea are pregătite notiţe scoase din acte normative, pe care doreşte să le citească magistraţilor.

„După ce mi s-au adus la cunoştiinţă procedura simplificată dar şi dreptul la tăcere, înţeleg să nu solicit aplicarea nici uneia dintre acestea. Am înţeles acuzaţiile ce mi-au fost aduse din rechizitoriu, le resping categoric deoarece mă consider nevinovat. În perioada 2006 -2012, la care se face referire la dosar, îndeplineam fucţiile de preşedinte CJ Teleorman, cât şi de preşedinte al organizaţiei judeţene de partid. În perioada ce interesează cauza precizez că nu a existat nicio relaţie privilegiată cu numitele Botorogeanu şi Stoica. Pe prima o cunoşteam de la partid înainte de 2004, aceasta era la un birou parlamentar. Pe Stoica am cunoscut-o la o manifestare de partid, unde a fost o discuţie într-o pauză cu colegi de partid şi presa locală. Era o discuţie informală. S-a spus acolo că organizaţia judeţeană ar trebui să aibă o mai bună relaţie în raport cu media şi eu şi ceilalţi colegi le-am spus să ne dea idei. Această întâlnire a avut loc în anul 2005 sau 2006, nu pot preciza exact. La sfatul mass-mediei că ideile nu costă, am răspuns că la partid nu sunt bani nici de consultanţă, nici să angajăm pe cineva. La nivelul unei organizaţii judeţene de partid nu există o activitate specifică unei instituţii, să existe un program de lucru, o organigramă, mă refer la data respectivă. Ulterior, la sediul de partid a venit doamna Stoica Alisa, ca o continuare a discuţiei de la acel eveniment politic pentru a discuta despre o colaborare între ea şi partid pe linie de comunicare“, a spus Dragnea.

Ce credeţi că a făcut-o pe dna Stoica să vină şi să ceară asta, a întrebat judecătorul?

„Nu vreau să jignesc pe nimeni, dar la partid veneau oameni fără studii superioare care vroiau să fie directori de fabrici“, a fost răspunsul liderului PSD.